अपन भीतर के ‘रावन’ ल कब जलाहू !
का- कहिबे
सबो डहर रावन के पुतला जलाय जाही। कतकोन बछर ले जलावत आवत हें अउ कतकोन बछर ले जलाबेच करहीं। रावन के पुतला ह कतकोन किसिम के रहिथे। कहुं एक मुड़ी रहिथे, त कहुं दस मुड़ी के। अब तो सहरमन म हर बछर रावन के पुतला ह ऊंच होवत जावत हे। लइकामन मिलजुर के बांस म बोरा, पइरा, कागज लपेट के छोटकुन रावन बनाके घलो जलाथें। फेर, रावन ह मरबेच नइ करय। लइका-सियान सबोझन दसहरा के दिन रावन मारे के बस रसम भर निभाथें। कोनो ल रावन के समूल नास करे के चिंता नइये। तेकरे सेती हमर देस अउ समाज म अतेक रावन हे के वोमन सिधवा, ईमानदार, नैतिकवान मनखेमन ल नइ घेपंय। ‘रावनमन’ के राज चलत हे!
ऐती जनम ले दुखियारी, मंतरी, संतरी, साहबमन के सताय, बेपारीमन के लूटे-चूसे जनता बोकखाय सब देखत रहिथे। वोहा कोन जनी कतेक बछर ले सोसन के डोरी म बंधाय हे। जनतंत्र म तो भरस्टाचारी, बेईमान, लबरामन अड़बड़ मजा उड़ावत हें। याने के जेन ह चुनई जीत गे, कुरसी म बइठगे, वोकर सात पुरखा ल काम-बुता नइ करे के लाइसेंस मिलगे समझव! पांचेच बछर म अतेक धन-दउलत सकेल डरथें के वोला रखे बर हमर देस के बइंक ह घलो कम पर जथे। सुपरीम कोरट ह घलो पूछथे के चुनई जीते के बाद सांसद, विधायकमन के धन-दौलत ल मड़माड़े कइसे बढ़ जथे?
लोकतंत्र ह जनता बर, जनता के दुआरा, जनता के सरकार आय। नेता माने जनता अउ देस के सेवा करइया सेउक। फेर, अब के नेतामन तो लोकतंत्र ल लूटतंत्र बना डारे हें। जनता ल जावन दव भाड़ म, मरन दव भूख-पियास म। जनता के सेवा करे म का मिलही! जेमन खुदे हमन ल चुने हे, तेमन कोन मुंह ले बोलही! इही सोच के सेती देस म ‘रावन’ बाढ़त हें।
बाली ह जइसे दूसर के ताकत पाके गरजय। जइसे भस्मासुर ह भगवान भोलेनाथ ल दउड़ाय रहिस हे। वोइसने भरस्ट अधिकारी-करमचारी, बेपारी, उद्योगपति, ठेकेदार, पूंजीपतिमन बेईमान नेतामन के सह पा के जनता के हक ल झपटत हें, सुख-चैन के हरन करत हें। लंका म राज करइया रावन ल घमंडी, अहंकारी, दुस्ट माने जाथे। हमर देस म राज करइयामन के इही रूप अड़बड़ देखे बर मिलथे। समाज म अपराध, अनाचार, अतियाचार बाढ़त हे। दिनोंदिन नैतिक पतन होवत हे, चरित्र गिरत जावत हे। मनखे के भेस म चारोमुंड़ा राक्छस किंजरत हें। पइसा के आगू म सत-ईमान, नता-रिस्ता के दू कउड़ी के मोल नइ रखत हें।
दसहरा म रावन के पुतला के संग म लोगनमन ल अपन सबो बुराई ल जलाय बर चाही। अइसन बुद्धि लोगनमन ल देवय इही पराथना भगवान सिरीराम से हे। कलजुग म बाढ़त अनैतिकता, अधरम के समे म अउ का-कहिबे।
अब पाइए अपने शहर ( Raipur News in Hindi) सबसे पहले पत्रिका वेबसाइट पर | Hindi News अपने मोबाइल पर पढ़ने के लिए डाउनलोड करें Patrika Hindi News App, Hindi Samachar की ताज़ा खबरें हिदी में अपडेट पाने के लिए लाइक करें Patrika फेसबुक पेज
hne_Deva awa_Deva hne_Deva hne_Deva hne_Deva hne_Deva hne_Deva hin_Deva